অসম ৰাজ্যৰ ভিতৰতে এখন স্বায়ত্বশাসিত ৰাজ্য গঠনৰ বাবে এক আইন প্ৰণয়নৰ মানসেৰে আৰু লগতে এই স্বায়ত্বশাসিত ৰাজ্যক সেইখন আইনে সংজ্ঞাবদ্ধ কৰা ক্ষমতা আৰু অধিকাৰসহিতে এখন বিধানসভা, মন্ত্ৰীসভা বা এই দুয়োটাই প্ৰদান কৰিবলৈ তদানীন্তন কংগ্ৰেছ চৰকাৰে ১৯৬৯ চনত সংবিধানত ২৪৪ (ক) অনুচ্ছেদ অন্তৰ্ভুক্ত কৰিছিল। এই সম্পৰ্কেও কংগ্ৰেছ নেতাগৰাকীয়ে মন্তব্য প্ৰকাশ কৰে ভিডিঅ ’ বাৰ্তাটোৰ জৰিয়তে। স্মৰ্তব্য যে অনুচ্ছেদ ২৪৪ (ক) ৰ অধীনত এনে স্বায়ত্বশাসিত ৰাজ্য গঠনত আৰু গঠনৰে পৰা সেই স্বায়ত্ব শাসিত ৰাজ্যক প্ৰদান কৰিবলগীয়া ধনৰাশি আৰু অনুদানৰ সন্দৰ্ভত সংবিধানৰ ২২ সংখ্যক সংশোধনীৰ দ্বাৰা অনুচ্ছেদ ২৭৫ ৰ সংশোধনী ঘটোৱা হৈছিল। কংগ্ৰেছ দলে লগতে সংবিধানত এটা নতুন অনুচ্ছেদ ৩৭১ (খ) অন্তৰ্ভুক্ত কৰিছিল য ’ ত সংবিধানৰ ষষ্ঠ অনুসূচীৰ ২০ নম্বৰ স্তৱকৰ পৰিশিষ্ট হিচাপে অন্তৰ্ভুক্ত কৰা সাৰণীৰ ভাগ-ক-ত নিৰ্দ্দিষ্ট কৰি দিয়া জনজাতীয় এলেকাসমূহৰপৰা অসম বিধানসভালৈ নিৰ্বাচিত বিধায়কসকলক বা সংশ্লিষ্ট নিৰ্দেশটোত নিৰ্দ্দিষ্ট কৰি দিয়া মতে বিধানসভাৰ আন সদস্যসকলৰ মাজৰপৰা লোৱা বিধায়কক সদস্য হিচাপে লৈ অসম ৰাজ্যৰ বিধানসভাৰ এখন কমিটীৰ গঠন আৰু অধিকাৰৰ দিহা দিয়া হৈছিল।